Diari Oficial de la Generalitat Valenciana


Sumari del DOGV 9770, del 19-01-2024 (2024/407)

ACORD de 28 de desembre de 2023, del Consell General de l'Institut Valencià de Finances, pel qual es modifica la línia de finançament «Préstec bonificat IVF - Liquiditat entitats socials».
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9770

Data del DOGV
:   19-01-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/407


Data del document
:   28-12-2023

Organisme emissor
:   Institut Valencià de Finances

Tipus de document
:   Acord

Anàlisi jurídica

 Descriptors 

:   * Institut Valencià de Finances

ACORD de 28 de desembre de 2023, del Consell General de l'Institut Valencià de Finances, pel qual es modifica la línia de finançament «Préstec bonificat IVF - Liquiditat entitats socials». [2024/407]  
Antecedents  
  
L'Institut Valencià de Finances, al llarg dels últims anys, ha atorgat finançament de circulant a les entitats socials amb acció concertada amb la conselleria amb competències en serveis socials, adaptant els terminis i la disponibilitat del finançament a les necessitats del sector. Estes entitats socials, pel seu caràcter d'entitats sense ànim de lucre, tenen un accés limitat al finançament i una estructura de gestió administrativa molt reduïda.  
La línia «Préstec bonificat IVF - Liquiditat entitats socials» té com a objecte finançar les seues necessitats operatives de fons anticipant els drets de crèdit derivats de les accions concertades i de subvencions atorgades per la Generalitat Valenciana per a l'exercici 2023.  
  
La modificació proposada pretén simplificar administrativament la justificació d'estes despeses, sense minvament d'obtindre una prova adequada de la seua execució, eliminant la necessitat d'aportar factures i pagaments de les despeses incorregudes per les entitats beneficiàries dels concerts socials i sol·licitants del nostre finançament.  
L'IVF aplica, per tant, el que preveu la Llei 39/2015, d'1 d'octubre, del procediment administratiu comú de les administracions públiques, que establix, en l'article 28, que «els interessats tenen dret a no aportar documents que ja es troben en poder de l'administració actuant o que hagen sigut elaborats per qualsevol altra administració. L'administració actuant podrà consultar o recollir estos documents, llevat que l'interessat s'hi opose. No serà possible l'oposició quan l'aportació del document s'exigisca en el marc de l'exercici de potestats sancionadores o d'inspecció».  
  
Per tot això, en l'ús de les competències previstes en l'apartat 3 de l'article 171 de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat; i la prevista en l'apartat 14 de l'article 4 del Decret 118/2018, de 3 d'agost, del Consell, pel qual s'aprova el Reglament d'organització i funcionament de l'Institut Valencià de Finances (IVF),  
  
  
ACORDA  
  
Primer  
Aprovar la modificació de la convocatòria de la línia de finançament bonificat que s'adjunta com a annex d'este acord.  
  
Segon  
El present acord entrarà en vigor i serà aplicable des de l'endemà de la publicació en el Diari Oficial de la Generalitat Valenciana.  
  
  
València, 28 de desembre de 2023.- El secretari del Consell General de l'IVF: Enrique Montes Estellés.  
  
  
ANNEX pel qual es modifiquen els articles 11, 16 i 19 de la convocatòria de la línia de finançament «Préstec bonificat IVF - Liquiditat entitats socials»  
  
Els articles que es modifiquen segons el present annex quedaran redactats de la manera següent:  
  
Onzé. Justificació de les despeses elegibles  
Els beneficiaris del finançament bonificat sota les modalitats A, B, i C d'esta convocatòria han de justificar l'aplicació dels fons davant de l'IVF, i aportar, amb anterioritat a la data indicada en la resolució per la qual s'aprova el finançament, la memòria econòmica de l'exercici 2023 presentada davant de la Vicepresidència i Conselleria d'Igualtat i Polítiques Inclusives (segons l'annex XII de la Resolució de 21 de juny de 2022, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en els sectors d'atenció a persones amb diversitat funcional, infància i adolescència, a persones en situació o risc d'exclusió social pertanyents a col·lectius vulnerables i a persones majors dependents, per al període 2022-2026).  
  
Així mateix, els beneficiaris del finançament atorgat a l'empara de la modalitat D han d'aportar la documentació que acredite la subvenció concedida per la Conselleria de Serveis Socials, Igualtat i Habitatge, a l'empara de les convocatòries fetes mitjançant resolució publicada en el DOGV per a projectes d'inversió en matèria d'equipament, vehicles adaptats, redacció de projectes i obres en l'àmbit de la igualtat i polítiques inclusives.  
I els beneficiaris sota la modalitat E han de presentar una relació de despeses de 2023 del consum energètic, la despesa en telefonia i comunicacions, i les despeses de personal i d'autònoms que presten serveis de manera recurrent, fins a justificar el 100 % del finançament atorgat per l'IVF.  
  
Setzé. Disposició dels fons  
1. El desemborsament s'efectuarà a sol·licitud del prestatari, i es produirà d'una sola vegada o en desemborsaments parcials. El nombre màxim de disposicions parcials serà el que establix la resolució d'aprovació del finançament i es traslladarà sense modificació al contracte de préstec.  
2. L'IVF podrà requerir la presentació de factures, informes d'auditoria o altres documents de valor probatori equivalent que justifiquen l'actuació realitzada. En aportar la documentació del projecte, l'acreditat ha de certificar, amb la seua signatura electrònica, que les còpies dels documents aportats com a justificants constituïxen una còpia fidel dels documents originals. El sol·licitant, en cas que li ho requerisquen, ha d'aportar estos documents amb posterioritat al desemborsament, segons el que disposa la resolució de concessió del finançament i el contracte de préstec, i serà causa de venciment anticipat, total o parcial, del préstec l'incompliment d'este requeriment, segons preveu l'article 20.2.c) d'esta convocatòria.  
3. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia disposada efectivament. En este supòsit, l'IVF emetrà una resolució que modificarà l'acord d'atorgament del finançament bonificat i que anul·larà el compromís per la part no disposada. Així mateix, es revisarà l'estimació de l'ajuda, d'acord amb el que disposa l'article 14 d'esta convocatòria.  
  
Denové. Seguiment i control ordinari  
1. L'IVF comprovarà la justificació adequada de l'aplicació de les quantitats rebudes i el compliment de la finalitat que determina l'atorgament del finançament bonificat, així com si hi ha pogut haver concurrència amb altres subvencions no compatibles amb aquella.  
2. La comprovació de la justificació documental que acredita la realització de les activitats objecte de finançament bonificat podrà dur-se a terme mitjançant la revisió de les factures, els comptes anuals, els informes d'auditoria o altres documents que justifiquen l'actuació realitzada d'acord amb els procediments de control vigents en l'IVF.  
3. L'IVF durà a terme actuacions específiques de control a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'esta convocatòria.